TARYBOS DIREKTYVA 2005/24/EB
2005 m. kovo 14 d.
iš dalies keičianti Direktyvą 87/328/EEB dėl spermos saugojimo centrų ir grynaveislių galvijų kiaušinėlių bei embrionų panaudojimo
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
1987 m. birželio 18 d. Tarybos direktyvos dėl grynaveislių veislinių galvijų pripažinimo tinkamais veisimui (3) 4 straipsnis reikalauja, kad Bendrijos vidaus prekybai skirta galvijų sperma būtų gaunama, apdorojama ir saugoma oficialiai pripažintame dirbtinio sėklinimo centre.
(2)
1988 m. birželio 14 d. Tarybos direktyva 88/407/EEB, nustatančia gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (4), leidžiama saugoti galvijų spermą ne tik spermos surinkimo centruose, bet taip pat spermos saugojimo centruose.
(3)
Siekiant užtikrinti Bendrijos teisės aktų suderinamumą, reikėtų patikslinti Direktyvos 87/328/EEB 4 straipsnį pagal Direktyvoje 88/407/EEB išplėstą taikymo sritį ir įvestus naujus apibrėžimus. Tuo tikslu Tarybos direktyva 87/328/EEB turėtų būti suderinta su kitais teisės aktais dėl grynaveislių veislinių gyvulių kiaušinėlių ir embrionų,
PRIĖMĖ ŠIĄ DIREKTYVĄ:
1 straipsnis
Direktyva 87/328/EEB iš dalies keičiama taip:
1)
1 straipsnis pakeičiamas taip:
„1 straipsnis
Valstybės narės užtikrina, kad, nepažeidžiant gyvūnų sveikatos taisyklių, nėra draudžiama, apribojama ar trukdoma:
-
priimti grynaveisles galvijų pateles veisimui,
-
priimti grynaveislius bulius kergimui, ir
-
naudoti grynaveislių galvijų patelių kiaušinėlius ir embrionus.“
2)
4 straipsnis pakeičiamas taip:
„4 straipsnis
Valstybės narės užtikrina, kad Bendrijos vidaus prekybos tikslais 2 straipsnyje minėta sperma gaunama, apdorojama ir saugoma spermos surinkimo centruose arba prireikus spermos saugojimo centruose, patvirtintuose pagal Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai galvijų sperma bei jos importui (5).“
(5) OL L 194, 1988 7 22, p. 10. Direktyva su paskutiniais pakeitimais, padarytais Komisijos sprendimu 2004/101/EB (OL L 30, 2004 2 4, p. 15)." 						
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2007 m. kovo 24 d., įgyvendina šią direktyvą. Jos nedelsdamos pateikia Komisijai tų teisės aktų nuostatų tekstus ir tų nuostatų bei šios direktyvos koreliacijos lentelę.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Tokios nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2005 m. kovo 14 d.